《续感兴二十五首 其十一》
宋代·方一夔

西游历剑阁，寡仆敝轮鞅。水餐掬哀湍，林宿拾坠橡。

悲风振古掬，猩鼬挟魍魉。十步九诘盘，奇险跻攀上。

担囊偶不意，一跌堕万丈。岷峨渺何许，注目极遐想。

穷年食外方，浮踪任漂荡。何时御长风，振足谢笼网。

不须计三餐，迎我归苍莽。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。